text: Landsby vil have børn fra Apple
  11 juli 2017 kl. 17.58
  Ravsted i Aabenraa håber, at der følger nye små børn og skoleelever med Apples nye datacenter.
  7 kilometer. Så langt er der mellem landsbyen Ravsted og it-giganten Apples kommende datacenter i Aabenraa. Nu vil landsbyen bruge den korte pendlerafstand til at lokke flere beboere til.
  - Vi håber, at vi kan få gjort mere opmærksom på os selv. Vi vil gerne være dem, der har stukket fingeren frem og sagt: Hvad med at flytte hertil, for her er godt at være, siger Karen Kling, formand for Ravsted Sogns Borgerforening, til TV SYD.
  Der går to år før første fase af Apples nye datacenter står færdig. Men Ravsted er allerede i offensiven for at fange opmærksomheden hos nye Apple-medarbejdere på boligjagt.
  - Vi kan nogle ting herude, som større byer ikke kan. Vi kan arbejde med fællesskaber, siger Karen Kling.
  Det er særligt de alleryngste borgere, Ravsted gerne vil have flere af.
  - I et lille samfund betyder det meget, hvis bare to familier vælger at flytte hertil. Den lille skole er glad for tre nye elever.  Den store skole lægger ikke mærke til tre mere eller mindre, siger byens dagplejer Cathrine Sørensen, til TV SYD.
  